4. ΠΡΟΕΔΡΙΚΟΝ ΔΙΑΤΑΓΜΑ της 24 Απρ./17 Μαΐου 1928 Περί επεκτάσεως της εφαρμογής του Ν.Δ. της 13 Νοεμ. 1927 περί κυρώσεως του Ν.Δ. 20 Νοεμ. 1925 κλπ. Άρθρ.1.-Επεκτείνεται η εφαρμογή των διατάξεων του από 13 Νοεμ. 1927 Ν.Δ/τος «περί κυρώσεως του Ν.Δ. της 20 Νοεμ. 1925 περί ασκήσεως του επαγγέλματος του χημικού και υποχρεωτικής προσλήψεως χημικού εν ταις χημικαίς βιομηχανίαις» και εις τας κάτωθι βιομηχανίας: 1.Εργοστάσια ζυθοποιΐας και βυνοποιΐας. 2.Εργαστήρια παρασκευής ζυμών. 3.Εργοστάσια παρασκευής σπορελαίων, εφ’ όσον κατεργάζονται τουλάχιστον δέκα τόννους σπόρου ημερησίως, ως και εις τα εργοστάσια χημικού καθαρισμού ελαίου. 4.Εργοστάσια παρασκευής ανθρακασβεστίου, αστετυλίνης και εν γένει πεπιεσμένων αερίων. 5.Εργοστάσια παρασκευής ζαχαρωδών και αμυλωδών προϊόντων, εφ’ όσον απασχολούσι κεφάλαιον τουλάχιστον 3.000.000 δραχμών. 6.Εργοστάσια οινοποιΐας, εφ’ όσον απασχολούσι κεφάλαιον τουλάχιστον 3.000.000 δραχμών. 7.Αλευρομύλους, εφ’ όσον έχουσιν αλεστικότητα τουλάχιστον 25 τόννων ημερησίως. Δια τους αλευρομύλους βλ. και κατωτέρω Β.Δ. 28/31 Μαΐου 1930. Άρθρ.2.-Εκάστη βιομηχανική επιχείρησις εκ των εν τω προηγουμένω άρθρω αναφερομένων υποχρεούται όπως εις περίπτωσιν καθ’ ην δεν έχει προσλάβει χημικόν επιστήμονα εκ των εν τω άρθρ. 1 του ως άνω Ν.Δ/τος οριζομένων, δια την υπεύθυνον εποπτείαν και τεχνικήν διεύθυνσιν των χημικών εργασιών αυτής, προβή εις την πρόσληψιν τοιούτου, εντός δύο μηνών από της ενάρξεως της ισχύος του παρόντος, και υποβάλη σχετικήν δήλωσιν, μετ’ αντιγράφου του πτυχίου εις την αρμοδίαν αστυνομικήν αρχήν και εις το Υπουργείον Εθνικής Οικονομίας (τμήμα εργασίας). Εις την αυτήν υποχρέωσιν υπάγεται και ως προς πάντας τους λοιπούς εις τας εργασίας αυτής χρησιμοποιουμένους χημικούς. Άρθρ.3.-Πάσα παράβασις των διατάξεων του παρόντος διώκεται και τιμωρείται κατά τας διατάξεις του άρθρ. 1 του Νόμ. 2943 «περί τροποποιήσεως και συμπληρώσεως εργατικών τινων νόμων». Άρθρ.4.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 